**מערך שיעור בנושא התמודדות עם גזענות – שילוב בין מקצועות**

**מאת: רני חזון-וייס**

לחברה יש השפעה רבה על עיצוב אופיו של התלמיד או התלמידה.

במידה רבה ניתן לראות בעבודה החינוכית שלנו מותאמת לאידאולוגיית הסוציאליזציה. מבחינתי כמורה, מדדי ההצלחה שלנו יהיו באם התלמידות והתלמידים שלנו יסתגלו לחברה, ישרתו בצבא, ילמדו במוסדות אקדמאיים ויעבדו במקצועות חופשיים. במערכת הבית ספרית, אנו נוטות להעריך ולשמר את המסגרת – צלצולים, שיעורי חובה, בחינות ועבודות. (הכללה גסה כמובן אבל העיקר הכוונה)

לצד אלו, אני מבקשת לראות ביכולותיהם ושונותם של כל אחד ואחת מהתלמידות והתלמידים שלנו ולהתאים את תכניות הלימודים, אמצעי ההוראה, הפעולות והשיח.

תפקידנו החינוכי הוא לייצר סקרנות בקרב התלמידות והתלמידים שלנו, להרחיב להם/ן את האופקים והדעת, להביא אותן/ם לחלום. באמצעות מפגש עם נשים ואנשים, באמצעות שיעורי בחירה, באמצעות שיתוף שלהן/ם ביצירת המרחבים. וכשם שאנחנו מבקשות לראות בצרכי התלמידות והתלמידים שלנו וביכולותיהן/ם כך אנו מבקשות להתייחס גם לצוות החינוכי. הבחינות, הציונים, יישור הקו עם ה 'מערכת' יכולים להיות הדרך להשגת המטרה. שילוב בין סוציאליזציה לאינדיבידואציה, הם מבחינתנו הדרך הנכונה.

**מערך שיעורים המיועד לתלמידי ותלמידות שכבת ט':**

אחד הדברים שאני חווה במפגש עם התלמידות והתלמידים הוא הקושי שלהם/ן לענות על השאלה: מה החלום שלכן/ם? מה הייתן/ם רוצות/ים לעשות? במסגרת עבודתי בשכבת ט', בחרנו לקיים אחת לחודש מפגש עם איש או אישה מתחומים שונים. בחרנו לקרא למפגשים הללו: "פגשו את..." כשהמטרה היא שהתלמידות והתלמידים יפגשו עם אנשים ונשים שעושים דברים מעניינים ומגוונים, כך ירחיבו אופקים, יחלמו, יהיו חשופים להזדמנויות שהעולם מציע להם/ן. במסגרת המפגשים, פגשו התלמידות והתלמידים רופא, עורכת דין, קפטן של קבוצת כדורגל, שגרירה במשרד החוץ, דובר וסופרת. ביקשנו לשלב בין תחומי העניין שלנו כמורות ובין תחומי העניין של התלמידות והתלמידים. לאחר מספר מפגשים שאלנו אותם/ן את מי עוד הם/ן היו רוצות/ים לפגוש. את המפגש עם הסופרת תמר ורטה זהבי אני מבקשת להתאים גם לתכנית הלימודים בספרות, היסטוריה ומדעים ולחבר למפגשי החינוך. מדובר במערך רב שלבי: קריאת הספר של ורטה – זהבי "מרטין" על המאבק של מרטין ללותר קינג בגזענות כלפי שחורים בארה"ב, למידה במקביל על הקולוניות באפריקה, על סחר עבדים ועל מאבק השחורים בארה"ב, למידת תורת הגזע והמשמעויות המדעיות שלה וחיבור למציאות החברתית במדינת ישראל ולהתמודדות עם סוגיות של גזענות בחברה, בכיתה ובבית הספר כפי שהם/ן חוות/ים אותה. כחלק מהמהלך נדרשות/ים התלמידות והתלמידים לכתיבת עבודה מסכמת המשלבת התייחסות אישית, ניתוח היסטורי, מדעי וספרותי של הנושא. במסגרת המפגשים הכיתתיים נעלה סוגיות אקטואליות מהעיתונות ומסדרונות בית הספר העוסקות בנושאים של גזענות. בעבודה המסכמת אבקש לשלב בין האישי לחברתי לפוליטי ללימודי. התלמידות והתלמידים נדרשות/ים למיומנויות למידה שונות ביניהן ניתוח קטעי מידע וכתיבה כמו גם להביע עצמם/ן בדרך המתאימה להם/ן ולבטא באמצעות זאת את נקודות החוזק של כל אחד ואחת מהם. אני כמורה – בוחרת להכניס לתכנית הלימודים נושא המעסיק אותי ולבנות סביבו מהלך רב תחומי. פעילות השיא של המהלך היה כאמור המפגש עם תמר זהבי ורטה אליו התלמידות והתלמידים יגיעו מוכנות/ים עם שאלות ועם הידע שירכשו.

למידה וחקר, הערכה, הבעה אישית, מיומנויות למידה שונות, חלק מתכנית לימודים, אפשרויות בחירה של התלמידות והתלמידים וגם שלי כמורה, עיסוק בנושא אקטואלי ורלוונטי, פרספקטיבות שונות, הכנת התלמידות והתלמידים לחיים תוך לקיחת אחריות, חלק ממערכת בית ספרית, הבעה עצמית דרך נקודות החוזק = שילוב של סוציאליזציה ואינדיבידואציה.

**מצורפת עבודה אפשרית לתלמידות והתלמידים לסיכום:**

**עבודה מסכמת על הספר מרטין / תמר ורטה זהבי**

* **חלק ראשון – הפרק הראשון**

בפרק זה אנו נפגשים לראשונה עם הילד מרטין כשהוא בן 8.  לראשונה בחייו הוא נוסע עם אמו באוטובוס כדי לקנות מכונית משטרה. במהלך הנסיעה הוא מבין שאסור לו לשבת בכל מקום שהוא רוצה באוטובוס, אלא רק במושבים האחוריים. מרטין נאלץ לעמוד כל הנסיעה מכיוון שכל המושבים האחוריים של האוטובוס תפוסים, ואילו המושבים בקדמת האוטובוס פנויים. בחנות הצעצועים הוא דורך בטעות על רגלה של אישה לבנה ומקבל ממנה סטירה מצלצלת, הכאב הפיזי הוא כעין וכאפס לעומת הכאב בלב - מרטין ננזף על כך שהעז לדרוך על רגלה של אישה לבנה, שמכנה אותו "כושי מלוכלך".

* ציינו לפחות שלושה איסורים שחלו על מרטין כילד שחור לעומת ילדים לבנים.
* לאיזה יחס זוכה מרטין מאנשים שונים בפרק זה? (נהג האוטובוס, האישה בחנות הצעצועים, האנשים הלבנים באוטובוס)

**חלק ב' – כתיבה**

בחרו באחת מהאפשרויות הבאות:

* **כתיבת נאום**: "יש לי חלום..." קרא מרטין לותר קינג בנאומו והיה ידוע ביכולותיו הן בכתיבה והן בעמידתו מול קהל. דמיינו כאילו הייתם מרטין לותר קינג ועליכם לנאום באירוע גדול לפני העם. כתבו נאום בן 100 מילים לפחות בו תארו את המצב בארצות הברית דאג והתחילו במילים: "יש לי חלום..."
* **כתיבת מכתב**: כתבו מכתב מאחת הדמויות המופיעות בסיפור למרטין לותר קינג בו תארו את המציאות כפי שהיא נשקפת מעיניה של הדמות ואת התהליך שעבר על מרטין והחברה האמריקאית. זה יכול להיות מכתב מתומס חבר הילדות של מרטין, מהמורה שלו מאשתו קורטה או מאחד מילדיו. על המכתב להיות בן 100 מילים לפחות.
* **המלצת הצוות**: עם סיום קריאת הספר - כתבו המלצה בת 100 מילים לפחות בה התייחסו לסיבות שבגללן כדאי לקרוא את הספר, למי הספר מתאים ודברים נוספים.

**חלק ג' – שאלות כלליות**

* כתבו מה ההבדלים בין היחס של החברה כלפי מרטין לותר קינג וכלפי הנשיא אובמה.
* כיצד לדעתך התאפשר השינוי ביחס כלפי אוכלוסיית השחורים בארה"ב?
* קראו את דף המידע אודות מרטין לותר קינג, בחרו תחנה אחת בחייו ותארו אותה. נמקו מדוע בחרת דווקא בה.
* כתבו ארבעה דברים שלמדת בעקבות קריאת הספר.
* חברו חמש שאלות למחברת הספר בעקבות הקריאה.

**חלק ד' – יצירה**

* בחרו באחת האפשרויות הבאות, הכינו אותה בהתאם למסופר בספר וצרפו אותה לעבודה:

קומיקס, תפזורת, רביעיות, משחק זיכרון, ציור ועוד...

**חלק – המאה ה 21**

**קראו את הכתבה הבאה וענו על השאלות שאחריה:**

*ארה"ב 2013: נשפי סיום נפרדים לשחורים ולבנים*

*50 שנה עברו מאז שהאפליה הגזעית הוצאה מחוק לחוק, אבל בבית ספר תיכון בג'ורג'יה לא מכניסים שחורים למסיבות סיום של לבנים. אלא שקבוצה של תלמידים החליטה לעשות מעשה וליזום את הנשף המעורב הראשון: "רוצים לשנות את הקהילה שלנו".*

*(יצחק בן-חורין, וושינגטון פורסם: 30.04.13 , 09:56 )*

*לבנים ושחורים כבר נוסעים באותם אוטובוסים, מתפללים ביחד בכנסיות, אוכלים זה לצד זה בדיינרים ובבתי הקפה - ואפילו בחרו בנשיא שחור ראשון. אולם, בכמה מקומות בדרום עדיין מנציחים את הסגרגציה הידועה לשמצה: 50 שנה אחרי שאפליה גזעית הוצאה מחוץ לחוק בארצות הברית, היא עדיין חיה ובועטת בחלקים ההרריים של הדרום. לראייה, בבית ספר תיכון במחוז ווילקוקס שבמדינת ג'ורג'יה מקיימים נשפי סיום נפרדים ללבנים ושחורים - תוך התעלמות מהחוק למניעת אפליה מ-1964 שהפך בשנות השבעים את בתי הספר במחוז למעורבים.*

*תקופה זאת של השנה היא מרגשת במיוחד עבור בוגרי תיכון בארה"ב, והשיא שלה מגיע כשנערים צעירים מזמינים את חברותיהם ללימודים להיות בנות זוגם במסיבת הסיום. במחוז ווילקוקס, שחורים ולבנים לומדים באותן כיתות, אבל דואגים למסיבות סיום נפרדות שנקראות "הנשף השחור" ו"הנשף הלבן". בעוד בוגרי בית ספר לבנים יכלו להשתתף ב"נשף השחור", "הנשף הלבן" סגור לבוגרים שחורים.*

**שאלות:**

1.  מה דעתך על התנהגות זאת?

2. האם קרה לך פעם שחשבת משהו על מישהו ואחר כך שינית את דעתך? תנו דוגמא.

3.  מה עזר לך לשנות את דעתך?

4.  האם שינית גם את ההתנהגות שלך בהתאם?

5.  תארו אירוע בו היית עד/ה לאפליה לרעה בסביבה הקרובה שלך.

6.  תארו כיצד הייתם/ן מנסות/ים לשנות את מה שתיארתם בדרכים לא אלימות.

